Úľanská mokraď

Úľanská mokraď je geomorfologická časť Podunajskej roviny. Zaberá pás na sever prehnutého územia medzi Sencom a Sládkovičovom.

 Polohopis 
Nachádza sa na severnom okraji Podunajskej roviny, ktorá nadväzuje južným smerom. Severne susedí Podunajská pahorkatina s podcelkom Trnavská pahorkatina a časťami Trnavská tabuľa a Podmalokarpatská pahorkatina. Územím preteká Stoličný a Vištucký potok, Nový kanál a niekoľko ďalších kanálov, ktorými voda odteká do Čiernej vody. V oblasti je viacero jazier, pričom pred výstavbou hrádzí bývalo územie pravidelne zaplavované a zamokrené a nevhodné pre poľnohospodárstvo. Dnes sa intenzívne poľnohospodársky využíva. Zachovali sa tu zvyšky lužných lesov (jelša, vŕba, topoľ, brest, dub), donedávna sa tu ťažila rašelina, v Pustých Úľanoch sa ťaží štrk.

Úľanská mokraď leží v okrese Senec v Bratislavskom kraji a v okrese Galanta v Trnavskom kraji, medzi Sládkovičovom a obcami Blatné, Čataj, Veľký Grob, Pusté Úľany, Nový Svet, Reca a Boldog.

 Doprava 
Západnou časťou územia prechádza diaľnica D1 a s ňou súbežná cesta I/61 z Bratislavy na Považie. Juhovýchodným okrajom vedie cesta I/62 zo Senca do Serede. Obce na okraji územia prepájajú cesty III. triedy. Železničný koridor na Nové Zámky vedie juhovýchodom cez Sládkovičovo. 

 Chránené územia 
V tejto časti Podunajskej roviny nie sú žiadne osobitne chránené územia.

 Turizmus 
Oblasť patrí medzi turisticky pokojnejšie časti bez značených turistických trás. Rovinaté územie a vyznačené cyklotrasy však ponúkajú priaznivé možnosti pre nenáročnú cykloturistiku.

 Referencie 

 Pozri aj 
 Podunajská rovina
 Geomorfologické členenie Slovenska

 Externé odkazy 
 Poloha na turistickej mape


Kategória:Mokrade na Slovensku
Kategória:Chránené vtáčie územia na Slovensku
Kategória:Podunajská rovina
Kategória:Geomorfologické časti na Slovensku